สังคมข่าวหุ้น
*ลุ้นหุ้นไทยคึกคักรับ AWC
9 ต.ค. 2562

เกียรติก้อง ว่องไวยากร
*ลุ้นหุ้นไทยคึกคักรับ AWC
*บมจ.แอสเสท เวิรด์ คอร์ป หรือ AWC หุ้นน้องใหม่ในสังกัดเสี่ยเจริญ เข้าเทรดวันนี้เป็นวันแรก กูรูมองกันว่าจะสร้างความคึกคักให้กับตลาดหุ้นไทยไม่น้อย กองทุนจ้องเก็บตาเป็นมัน นอกจากนี้ยังคาดว่าราคาจะยืนเหนือจอง 6 บาทได้ไม่ยาก เนื่องจากราคาปิดมีผลต่อการเข้าคำนวณ SET50 ดังนั้นโอกาสที่หุ้นจะต่ำกว่าจองจึงมีน้อย ส่วนปัจจัยภายนอกก็คงต้องรอการเจรจาการค้าระหว่างสหรัฐฯ กับจีนระหว่างวันที่ 10-11 ต.ค.นี้ ผลจะออกมาอย่างไร หุ้นจะไปต่อหรือแค่รีบาวด์ระยะสั้น ต้องมาลุ้นกัน แนวรับ 1,600 จุด แนวต้าน 1,625 จุด
*VGI ของคีรี กาญจนพาสน์ ประธานกรรมการ บริษัท วีจีไอ เต็งจ๋าเข้าคำนวณ SET50-100 รอบหน้า หลังจากผ่านเกณฑ์ฟรีโฟลตแล้ว จากก่อนหน้านี้ที่ต่ำกว่าเกณฑ์ที่ 18.62% ปัจจุบันขยับมาอยู่ที่ 22.56% เนื่องจาก BTS ได้มีการขายหุ้นออกมา ขณะที่วีจีไอมีมาร์เก็ตแคปอันดับ 36 เมื่อเทียบกับหุ้นในดัชนี SET50 จึงไม่มีเหตุผลอะไรที่จะไม่ได้เข้า SET50 ส่วนหุ้นที่คาดว่าจะหลุด BPP และ ANAN
*TISCO ของเฮียปลิว ประกาศงบไตรมาสที่ 3 วันพรุ่งนี้ เป็นแบงก์แรก คาดว่าจะมีกำไร 1,830 ล้านบาท เพิ่มเล็กน้อยจากงวดเดียวกันของปีก่อน แต่อาจมีเซอร์ไพรส์หากสำรองลดลง ส่วนสัปดาห์หน้าแบงก์ใหญ่ SCB, BBL ของโทนี่ และ KBANK ของเสี่ยปั้น จะทยอยประกาศงบ ตัวที่น่าจับตามากที่สุด คงหนีไม่พ้น ไทยพาณิชย์ ของเสี่ยอาทิตย์ นันทวิทยา ประธานกรรมการบริหาร ที่คาดว่าจะมีกำไรโตมากกว่า 100% หรือมากกว่า 2 หมื่นล้านบาท หลังจากบันทึกกำไรพิเศษจากการขาย SCBLIFE ส่วนราคาตอนนี้น่าสอยจริง ๆ เป้าหมาย 150 บาท
*หุ้นกลุ่มโรงไฟฟ้าคึกคัก ทั้ง GPSC, BGRIM, GULF กลุ่มพื้นฐานดี ขึ้นแรงเด่นหนีไม่พ้นหุ้นนี้ ในยามที่ตลาดหุ้นผันผวน หุ้นกลุ่มปลอดภัย (DEFENSIVE STOCK) จะได้รับความสนใจจากนักลงทุน นำเงินไปพักไว้รอจังหวะหุ้นรีบาวด์ โดยเฉพาะบีกริม แนวโน้มผลประกอบการช่วงที่เหลือของปี 2562 จะเติบโตโดดเด่น ปรียนาถ สุนทรวาทะ ประธานเจ้าหน้าที่บริหาร บี.กริม เพาเวอร์ คาดรายได้ปี 2562 เติบโตตามเป้าหมายที่วางไว้ 4.2 หมื่นล้าน และมีโอกาสเติบโตเกินเป้าหากปิดดีลซื้อกิจการสำเร็จ อยู่ระหว่างเจรจาเข้าซื้อโรงไฟฟ้าอีก 2-3 แห่ง คาดจะเห็นความชัดเจนได้ในช่วงปลายปีนี้ กูรูให้ราคาเป้าหมาย 46 บาท
*กลุ่มไฟแนนซ์น่าห่วง วานนี้ถูกแรงเทขายหนัก โดยเฉพาะ THANI ของโกวิท รุ่งวัฒนโสภณ กรรมการผู้จัดการ ราชธานีลิสซิ่ง และ AMANAH ของนันทพล พงษ์ไพบูลย์ กรรมการผู้จัดการ บริษัท อะมานะฮ์ ลิสซิ่ง ในส่วนของ THANI นักวิเคราะห์มองกันว่างบไตรมาสที่ 3 จะไม่สดใส โตลดลง 3% เทียบไตรมาสก่อนหน้า หลังทำนิวไฮต่อเนื่องจาก 15 ไตรมาส หลังจากสินเชื่อชะลอตัว และต้นทุนทางการเงินปรับขึ้น แต่ก็ยังมีลุ้น Q4 หากพลิกเอาสำรองกลับมาเป็นกำไร ส่วน AMANAH ราคาดิ่งต่อเนื่อง สวนทางกำไรไตรมาส 3 ที่คาดว่าจะเติบโตดี 65 ล้านบาท เพิ่มขึ้น 67% แนวรับ 3 บาทน่าสอย
*ADVANC ของกานต์ ตระกูลฮุน ประธานกรรมการ แอดวานซ์ อินโฟร์ เซอร์วิส ผู้นำกลุ่มสื่อสาร นับว่าเป็นหุ้นพักเงินอีกตัวที่น่าสนใจ ไตรมาส 3 กำไรพุ่งแรงมาก อยู่ที่ 8.8 พันล้านบาท เพิ่มขึ้น 29% จากทั้งรายได้ดีขึ้นตามการแข่งขันลดลง ทั้ง VOICE &amp; NON-VOICE รวมถึงด้านต้นทุนผ่อนคลายลง จากค่าเช่าเสาลดลง ปันผลสูงสม่ำเสมอ 4% ต่อปี ราคาเป้าหมาย 261 บาท
*“ทิพย์ ดาลาล” ซีอีโอใจดีแห่ง บมจ.ทริพเพิล ไอ โลจิสติกส์ ขอเชิญชวนร่วมเป็นส่วนหนึ่งในโครงการฟื้นฟูหลังน้ำลด #recoveringubon ช่วยเหลือศูนย์พัฒนาเด็กเล็ก และร.ร.ในสังกัดสำนักงานเขตพื้นที่การศึกษาประถมศึกษา จ.อุบลราชธานี รวม 18 แห่ง โดยสามารถบริจาคเงินได้ที่บัญชีกระแสรายวัน ธ.กสิกรไทย เลขที่บัญชี 066-1-07522-8 ชื่อบัญชี “ทริพเพิล ไอ เพื่อผู้ประสบอุทกภัย จ.อุบลราชธานี” ได้ตั้งแต่วันนี้ถึง 11 ต.ค. 2562 และยังเปิดรับบริจาคเครื่องเขียน อุปกรณ์การเรียน โดยสามารถฝากทีมงานไปได้ สอบถามเพิ่มเติมโทร.0-2681-8700 #103